SL Uradni list Evropske unije L 148/16

IZVEDBENA UREDBA KOMISIJE (EU) 2017/981

z dne 7. junija 2017

o določitvi izvedbenih tehničnih standardov v zvezi s standardnimi obrazci, predlogami in postopki za posvetovanje z drugimi pristojnimi organi pred izdajo dovoljenja v skladu z Direktivo 2014/65/EU Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) in zlasti člena 84(4) Direktive,

ob upoštevanju naslednjega:

(1) V členu 84 Direktive 2014/65/EU je določeno, da je pred izdajo dovoljenja v skladu s členom 7 navedene direktive potrebno posvetovanje s pristojnimi organi. V Direktivi 2014/65/EU je določeno tudi, da je treba oblikovati standardne obrazce, predloge in postopke za tako posvetovanje.

(2) Da bi se olajšala komunikacija med pristojnimi organi, bi morali ti določiti posebno kontaktno točko, namenjeno komunikaciji pred izdajo dovoljenja.

(3) Za zagotovitev, da se lahko pristojni organi pred izdajo dovoljenja učinkovito in pravočasno posvetujejo, je treba določiti postopke za prošnje za posvetovanje, potrditve prejema in odgovore na prošnje za posvetovanje.

(4) Standardni obrazci, predloge in postopki bi morali omogočati, da izmenjane ali posredovane informacije ostanejo zaupne v skladu z Direktivo 2014/65/EU, ter da se spoštujejo predpisi iz zakonodaje Unije o obdelavi osebnih podatkov in prenosu takih podatkov.

(5) Zaradi doslednosti in za zagotavljanje nemotenega delovanja finančnih trgov je nujno, da določbe iz te uredbe in povezane nacionalne določbe, s katerimi se Direktiva 2014/65/EU prenaša v nacionalno zakonodajo, veljajo od istega datuma.

(6) Ta uredba temelji na osnutkih izvedbenih tehničnih standardov, ki jih je Evropski organ za vrednostne papirje in trge (ESMA) predložil Komisiji.

(7) ESMA ni opravila odprtih javnih posvetovanj o osnutkih izvedbenih tehničnih standardov, na katerih temelji ta uredba, prav tako ni analizirala morebitnih povezanih stroškov in koristi uvedbe standardnih obrazcev in postopkov za zadevne pristojne organe, saj bi bilo to nesorazmerno glede na njihovo področje uporabe in učinek, pri čemer je upoštevala, da bi bili naslovniki izvedbenih tehničnih standardov le nacionalni pristojni organi držav članic in ne udeleženci trga.

(8) ESMA je zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Kontaktne točke

1. Pristojni organi določijo kontaktne točke za komunikacijo v skladu s to uredbo in informacije o kontaktnih točkah objavijo na svojih spletnih straneh.

2. Pristojni organi informacije o svojih kontaktnih točkah pošljejo Evropskemu organu za vrednostne papirje in trge (ESMA). ESMA vodi aktualen seznam kontaktnih točk za uporabo s strani pristojnih organov in ga objavi na svoji spletni strani.

Člen 2

Prošnja za posvetovanje

1. Pristojni organ vložnik vloži prošnjo v papirni ali elektronski obliki prek kontaktne točke pristojnega organa, s katerim se želi posvetovati.

2. Pristojni organ vložnik vloži prošnjo tako, da izpolni obrazec iz Priloge I. Pristojni organ vložnik lahko prošnji za posvetovanje priloži vse dokumente ali podporno gradivo, ki so potrebni za utemeljitev prošnje.

Člen 3

Potrditev prejema

Pristojni organ prejemnik v petih delovnih dneh od prejema prošnje za posvetovanje pošlje potrditev prejema z uporabo obrazca iz Priloge II, ki ga naslovi na kontaktno točko pristojnega organa vložnika.

Člen 4

Odgovor na prošnjo za posvetovanje

1. Pristojni organ prejemnik na prošnjo za posvetovanje odgovori v papirni ali elektronski obliki. Odgovor se naslovi na kontaktno točko pristojnega organa vložnika, razen če ta določi drugače.

2. Pristojni organ prejemnik obvesti vložnika o morebitnih pojasnilih, ki jih potrebuje v zvezi z zahtevanimi informacijami.

3. Pristojni organ prejemnik pristojnemu organu vložniku čim prej in najpozneje v 60 delovnih dneh od prejema prošnje za posvetovanje z uporabo obrazca iz Priloge III zagotovi naslednje informacije:

(a) informacije, zahtevane v prošnji za posvetovanje, in vsa mnenja ali pridržke glede izdaje dovoljenja;

(b) vse druge bistvene informacije, ki bi lahko vplivale na izdajo dovoljenja.

4. Če pristojni organ prejemnik meni, da verjetno ne bo mogel spoštovati roka iz odstavka 3, o tem nemudoma obvesti vložnika ter pri tem navede razloge za zamudo in predvideni datum, ko bo predložil odgovor. Prav tako redno zagotavlja informacije o napredku pri pripravi odgovora.

5. Če pristojni organ prejemnik ne more spoštovati roka iz odstavka 3 tega člena, predloži informacije na način, ki zagotavlja, da se morebitni ukrepi lahko izvedejo hitro, pri čemer se spoštuje rok iz člena 7(3) Direktive 2014/65/EU.

Člen 5

Postopki za posvetovanje

1. Pristojna organa se obveščata v zvezi s prošnjo o posvetovanju in povezanim odgovorom na najhitrejšega od načinov iz členov 2(1) in 4(1), pri čemer ustrezno upoštevata zaupnost, čas korespondence, obseg gradiva, ki ga je treba zagotoviti, in kako preprosto lahko pristojni organ vložnik dostopa do informacij. Pristojni organ vložnik zlasti nemudoma odgovori na vse zahteve po pojasnilih pristojnega organa prejemnika.

2. Če zahtevane informacije poseduje ali bi jih lahko posedoval pristojni organ države članice, ki ni pristojni organ iste države članice, ki je prejel prošnjo, pristojni organ prejemnik nemudoma pridobi informacije od tega drugega pristojnega organa in jih posreduje pristojnemu organu vložniku v skladu s členom 4.

3. Pristojna organa sodelujeta, da razrešita vse težave, do katerih lahko pride pri obravnavi prošnje.

4. Če se med postopkom za izdajo ali zavrnitev dovoljenja pojavijo nove informacije ali potreba po novih informacijah, pristojna organa sodelujeta in zagotovita, da se izmenjajo vse relevantne informacije. Za ta namen se uporabljata obrazca iz prilog I in II.

5. Z odstopanjem od členov 2(1) in 4(1) lahko pristojni organ vložnik, ki vloži prošnjo za posvetovanje manj kot 30 delovnih dni pred koncem obdobja za oceno zahtevka za izdajo dovoljenja, to stori ustno, če je naknadna potrditev prošnje za posvetovanje pisna, razen če se pristojni organ prejemnik strinja s kakšnim drugim načinom.

Člen 6

Uporaba informacij

1. Če se informacije, ki jih zagotovi pristojni organ prejemnik, reproducirajo v odgovoru pristojnega organa vložnika na zahtevek za izdajo dovoljenja, ta o tem obvesti prejemnika, preden obvesti prosilca.

2. V primeru zahteve po razkritju informacij, ki jo pristojni organ prejme od nekega drugega pristojnega organa, pristojni organ, ki prejme zahtevo, pred razkritjem informacij o tem obvesti drugi pristojni organ in uveljavlja ustrezne zakonske izjeme ter privilegije v zvezi s temi informacijami, ki so mu na voljo.

Člen 7

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od 3. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 7. junija 2017 Za Komisijo Predsednik Jean-Claude JUNCKER

(1) UL L 173, 12.6.2014, str. 349.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

PRILOGA I Obrazec za prošnjo za posvetovanje Besedilo slike Prošnja za posvetovanje v skladu s členom 84 Direktive 2014/65/EU Referenčna številka: Datum: Splošne informacije POŠILJATELJ: Država članica: Pristojni organ vložnik: Naslov: (kontaktni podatki kontaktne točke) Ime: Telefon: E-naslov: PREJEMNIK: Država članica: Pristojni organ prejemnik: Naslov: (kontaktni podatki kontaktne točke) Ime: Telefon: E-naslov: Spoštovani [vstavite ustrezno ime], v skladu s členom 84 Direktive 2014/65/EU prosimo za posvetovanje v zvezi z zadevami, opisanimi v nadaljevanju. Prosimo, upoštevajte, da je v skladu s členom 7(3) Direktive 2014/65/EU rok za odgovor na zahtevek za izdajo dovoljenja [vstavite datum]. Prosimo vas, da nam zahtevane informacije in vse druge pomembne informacije posredujete v 60 dneh od prejema te prošnje oziroma, če to ni mogoče, da nam sporočite, kdaj nam boste lahko posredovali zahtevane informacije, ob upoštevanju roka za odgovor na zahtevek za pridobitev dovoljenja. Informacije o postopku izdaje dovoljenja Predmet [tukaj navedite informacije ali sklic na priloge, ki vsebujejo informacije] Besedilo slike Informacije o postopku izdaje dovoljenja [tukaj navedite informacije ali sklic na priloge, ki vsebujejo informacije] Informacije o vse drugih pristojnih organih, ki so vključeni [tukaj navedite informacije ali sklic na priloge, ki vsebujejo informacije] V zvezi z/s [če je smiselno, navedite informacije o prejšnji prošnji, na podlagi katerih se ta lahko identificira] Zahtevane informacije [če so bile]: [vstavite podroben opis konkretnih informacij, ki so se zahtevale, vključno z vsemi ustreznimi zahtevanimi dokumenti, in razloge, zakaj so te informacije potrebne za pregled zahtevka za izdajo dovoljenja] Dodatne informacije pristojnega organa vložnika. [navedite informacije o tem, ali je pristojni organ vložnik stopil v stik ali namerava stopiti v stik s katerim koli drugim organom ali katerim koli organom pregona v državi članici pristojnega organa prejemnika prošnje v zvezi s predmetom prošnje ali s katerim koli drugim pristojnim organom, ki se po mnenju pristojnega organa vložnika dejavno zanima za predmet prošnje] Zaupnost [navedite vsa potrebna opozorila v zvezi z zaupnostjo ali vse potrebne omejitve glede dovoljene uporabe informacij (skladno z zakonodajo Unije)]. S spoštovanjem, [podpis]

PRILOGA II Obrazec za potrditev prejema prošnje za posvetovanje Besedilo slike Potrditev prejema prošnje za posvetovanje v skladu s členom 84 Direktive 2014/65/EU Referenčna številka: Datum: POŠILJATELJ: Država članica: Pristojni organ prejemnik prošnje: Naslov: (kontaktni podatki kontaktne točke) Ime: Telefon: E-naslov: PREJEMNIK: Država članica: Pristojni organ vložnik: Naslov: (kontaktni podatki kontaktne točke) Ime: Telefon: E-naslov: Spoštovani [vstavite ustrezno ime], potrjujemo prejem vaše prošnje za posvetovanje, ki ste jo vložili v skladu s členom 84 Direktive 2014/65/EU, na dan [vstavite datum]. Predvideni datum odgovora: S spoštovanjem, [podpis]